Document ID: 32006L0060

KOMISJONI DIREKTIIV 2006/60/EÜ,
7. juuli 2006,
millega muudetakse nõukogu direktiivi 90/642/EMÜ lisasid seoses trifloksüstrobiini, tiabendasooli, abamektiini, benomüüli, karbendasiimi, metüültiofanaadi, müklobutaniili, glüfosaadi, trimetüülsulfooniumi, fenpropimorfi ja kloromekvaadi jääkide piirnormidega
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. novembri 1990. aasta direktiivi 90/642/EMÜ teatavates taimset päritolu saadustes, sealhulgas puu- ja köögiviljas, sisalduvate ja nende pinnal esinevate pestitsiidide jääkide lubatud piirnormide kehtestamise kohta, (1) eriti selle artiklit 7,
võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, (2) eriti selle artikli 4 lõike 1 punkti f,
ning arvestades järgmist:
(1)
Vastavalt direktiivile 91/414/EMÜ vastutavad teatavate põllukultuuride puhul kasutatavate taimekaitsevahendite kasutusloa andmise eest liikmesriigid. Selliste kasutuslubade aluseks peab olema inimeste ja loomade tervist ning keskkonda mõjutavate tegurite hinnang. Hinnangu andmisel tuleb arvesse võtta kasutajate ja kõrvalseisjate kokkupuuteid ja mõju maismaa-, vee- ja õhukeskkonnale, samuti töödeldud põllukultuurides sisalduvate jääkainete tarbimise mõju inimestele ja loomadele.
(2)
Jääkide piirnormid kajastavad tegeliku taimekaitse saavutamiseks vajalikku pestitsiidide miinimumkogust, mida kasutatakse selliselt, et jääkaine kogus on võimalikult väike ja toksikoloogiliselt vastuvõetav, eelkõige hinnangulist toidu kaudu omastamist arvesse võttes.
(3)
Direktiivis 90/642/EMÜ käsitletud pestitsiidide jääkide piirnorme tuleb pidevalt läbi vaadata ja neid võib muuta, arvestades uusi või muutunud kasutusviise. Komisjonile on edastatud teavet uute või muutunud kasutusviiside kohta, millest tulenevad muudatused trifloksüstrobiini, tiabendasooli, abamektiini, benomüülide rühma (benomüül, karbendasiim ja metüültiofanaat), müklobutaniili, glüfosaadi, trimetüülsulfooniumi ning fenpropimorfi jääkide normides.
(4)
Kloromekvaadi kohta on komisjonile edastatud teavet, mis lubab kohaldada pirnide puhul kolme aasta jooksul ajutist jääkide piirnormi.
(5)
Tarbijate eluaegset kokkupuudet kõnealuse pestitsiidiga selliste toiduainete kaudu, mis võivad sisaldada selle pestitsiidi jääke, on hinnatud ja mõõdetud vastavalt ühenduses kasutatavatele menetlustele ja tavadele, võttes arvesse Maailma Terviseorganisatsiooni avaldatud juhiseid (3) Kõnealuses hindamises võeti arvesse, et abamektiini ja tiabendasooli kasutatakse ka veterinaarravimina toiduks tarvitatavate loomade puhul ning et nende kahe aine jääkide piirnormid on kehtestatud kooskõlas nõukogu määruse (EMÜ) nr 2377/90 (4) sätetega. Selle hindamise ja mõõtmise põhjal tuleks määrata kõnealuste pestitsiidide jääkide piirnormid viisil, mis tagab, et ei ületata aktsepteeritavat päevadoosi.
(6)
Benomüüli, karbendasiimi, metüültiofanaadi, fenpropimorfi ja kloromekvaadi puhul, millel on olemas akuutne etalonannus (ARfD), on tarbijate akuutset kokkupuudet selliste toiduainete kaudu, mis võivad sisaldada nende pestitsiidide jääke, hinnatud ja mõõdetud vastavalt Euroopa Ühenduses kasutatavatele menetlustele ja tavadele, võttes arvesse Maailma Terviseorganisatsiooni avaldatud juhiseid. Taimede teaduskomitee arvamusi, eriti nõuandeid ja soovitusi pestitsiididega töödeldud toiduainete tarbijate kaitse osas, (5) on arvesse võetud. Toidu kaudu omastamise hindamise põhjal tuleks kõnealuste pestitsiidide jääkide piirnormid kindlaks määrata viisil, mis tagab, et ei ületata akuutset etalonannust. Teiste ainete puhul on kättesaadava teabe hindamine näidanud, et akuutset etalonannust ei nõuta ja seetõttu ei ole lühiajaline hinnang vajalik.
(7)
Kui taimekaitsevahendite lubatud kasutamise tagajärjel ei leita toiduaines või selle pinnal märkimisväärselt pestitsiidijääke või kui nende kasutamine ei ole lubatud või kui liikmesriikide poolt lubatud kasutamiseks ei ole esitatud vajalikke andmeid või kui kolmandates riikides kasutamiseks ei ole esitatud asjaomaseid andmeid ning selle tagajärjel leidub ühenduse turul ringlusse lastavates toiduainetes või nende pinnal pestitsiidide jääke, määratakse jääkide piirnormid kindlaks vastavalt alumisele määramispiirile.
(8)
Seetõttu on asjakohane määrata kindlaks kõnealuste pestitsiidide uued jääkide piirnormid.
(9)
Ajutiste piirnormide kehtestamine või muutmine ühenduse tasandil ei takista liikmesriikidel kehtestada ajutisi glüfosaadi, trimetüülsulfooniumi ja trifloksüstrobiini jääkide piirnorme vastavalt direktiivi 91/414/EMÜ artikli 4 lõike 1 punktile f ja sama direktiivi VI lisale. Nelja aastat peetakse kõnealuste ainete edasiste kasutusviiside lubamiseks piisavaks. Pärast seda peaksid ühenduse jääkide piirnormid muutuma lõplikuks.
(10)
Mitmes liikmesriigis kasutatakse lupiine toiduks. Glüfosaadi kasutamine lupiinide puhul on lubatud. Seetõttu on vajalik lisada kirje “lupiinid” ja kehtestada jääkide piirnormid lupiinidele, et kaitsta tarbijaid lupiinide puhul kasutatavate pestitsiidide ülemääraste jääkide eest.
(11)
Seepärast tuleks direktiivi 90/642/EMÜ vastavalt muuta.
(12)
Käesoleva direktiiviga ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 90/642/EMÜ muudetakse järgmiselt.
1.
I lisa rühma “3. Kaunviljad” lisatakse kirje “Lupiinid” nii, et väljend “Kogu saadus” viimases tulbas hõlmaks kõiki nelja kannet.
2.
II lisa muudetakse vastavalt käesoleva direktiivi lisale.
Artikkel 2
1. Liikmesriigid võtavad vastu ja avaldavad käesoleva direktiivi täitmiseks vajalikud õigusnormid hiljemalt 20. jaanuariks 2007, v.a benomüülide rühm ja metüültiofanaat, mille puhul kõnealused õigusnormid võetakse vastu ja avaldatakse 14. septembriks 2006, ning kloromekvaadi puhul 31. juuliks 2006. Nad edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Nad kohaldavad kõnealuseid norme alates 21. jaanuarist 2007, v.a benomüülide rühm ja metüültiofanaat, mille puhul neid kohaldatakse 15. septembrist 2006, ning kloromekvaadi puhul 1. augustist 2006.
Kui liikmesriigid need normid vastu võtavad, lisavad nad nendesse või nende normide ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.
Artikkel 3
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 7. juuli 2006

Labels: 0
3
20
6